送許希元尉德清
作者：陳深
朝代：宋

paragraphs: 士生天壤內，所抱者奇氣。
當觀人品高，豈尚名爵貴。
子真第一流，淪迹南昌尉。
至今疑仙去，風節照百世。
希元人中豪，未識我深愧。
嘗聞畜愛馬，童子刺而斃。
略不動聲色，度量有餘地。
豈易議淺深，是固余所畏。
陸子少許可，欣然紀其事。
邇聆尉山邑，芒刃聊小試。
苕水清且迅，苕民號難治。
願言化以德，勿但施法制。
令聞起在今，微言毋我棄。